คลังกระตุ้นเอกชนจ่ายเงินช่วยสังคม
คลังกระตุ้นเอกชน จ่ายเงินช่วยสังคม สร้างส่วนร่วมดูเเลสังคมเพิ่ม
12 พ.ย. 2553

คลังกระตุ้นเอกชน จ่ายเงินช่วยสังคม สร้างส่วนร่วมดูเเลสังคมเพิ่ม
นายกรณ์ จาติกวณิช รมว.คลัง กล่าวว่า บทบาทของรัฐบาลเพื่อช่วยเหลือสังคมปัจจุบันมีข้อจำกัด เพราะมีงบประมาณจำกัด รัฐบาลจึงต้องการเร่งบทบาทให้ภาคเอกชนให้เข้ามามีส่วนร่วมดูแลสังคมเพิ่มขึ้น โดยที่ผ่านมามีมาตรการสนับสนุนทางภาษี เช่น นิติบุคคลสามารถนำรายจ่ายจากการบริจาคเพื่อสาธารณะมาหักหย่อนภาษีได้ 2% ของกำไรสุทธิ บุคคลธรรมดาหักลดหย่อนได้ 10% ของรายได้ต่อปี
อย่างไรก็ตาม พบว่าเอกชนยังไม่ให้ความสนใจในการบริจาคเงินช่วยเหลือสังคม เพราะในส่วนของนิติบุคคล มีบริษัทมาขอลดหย่อนภาษีประมาณ 1.6 หมื่นบริษัท จากที่จดทะเบียนเป็นนิติบุคคกว่า 1 แสนบริษัท และมีอัตราเฉลี่ยของคืนภาษีที่ 0.6-0.7% ของกำไรสุทธิ จากที่ขอได้ 2% ของกำไรสุทธิ ขณะที่บุคคลธรรมดาก็มีผู้ขอหักภาษีเฉลี่ย 3 แสนคน คิดเป็นอัตราขอคืนภาษี 2.6-2.7% ของรายได้ จากที่ขอได้ 10% ของรายได้ โดยวงเงินขอลดหย่อนภาษียังไม่ถึงครึ่งของเกณฑ์ที่ตั้งไว้
“ไม่ใช่ว่ามาตรการภาษีไม่จูงใจ แต่อาจเป็นเพราะเอกชนไม่รู้สิทธิประโยชน์ของตัวเองหรือรู้แล้วแต่ไม่ทำ คำถามคือเอกชนจะเริ่มโครงการเพื่อสังคมได้เมื่อใด จึงเป็นความท้าทายของเอกชนจากนี้ เพราะนอกจากเรื่องภาษีแล้ว เรื่องภาพลักษณ์ก็เป็นส่วนที่ประชาชนสนใจ” นายกรณ์ กล่าว